Wits stel geslagskenner aan om verkragting te ondersoekProf. Adam Habib van die Universiteit van die Witwatersrand (Argieffoto) Adam Habib, visekanselier van die Universiteit van die Witwatersrand (Wits) het Saterdag bevestig Nomboniso Gasa is aangestel om te bepaal of daar enige tekortkominge was aan die kant van die universiteit se strukture en beamptes in hul reaksie op ŉ onlangse bewering van verkragting. Gasa is ŉ navorser, analis en vryskutskrywer oor geslag, politiek en kulturele kwessies. “Die klag van verkragting by Wits Junction-koshuis het die afgelope paar dae die nuus gehaal. Daar is baie bewerings en gerugte in die media en veral op sosiale media,” het Habib Saterdag gesê. Daar word ook beweer dat die universiteit se strukture en bestuurders nie vinnig of sensitief genoeg reageer het op die klaagster se besware nie. Die universiteit het ŉ verklaring uitgereik waarin die studentegemeenskap in kennis gestel is dat die saak ondersoek word. “Ek het Vrydag ŉ lang gesprek gehad met die klaagster en haar ma om meer inligting te bekom oor die voorval en hoe die universiteit se amptelike strukture reageer het op haar klag. Ek het spesifiek navraag gedoen oor haar ervaring van die kantoor van koshuislewe, studentesake en die geslagsgelykheidkantoor in reaksie op haar klag,” het Habib gesê. “Sy het verduidelik dat sommige individue haar meer doeltreffend hanteer het, en alhoewel sommige persone baie hulpvaardig en sensitief was vir haar behoeftes, het almal nie dieselfde reageer op haar situasie nie. Dit dui daarop dat sekere persone nie ten volle voldoen het aan die betrokke prosesse en prosedures van die universiteit nie,” het hy bygevoeg. Die student het bygevoeg sy is dankbaar vir die ondersteuning van studente, aktiviste en ander persone. “Sy voel veral dat ŉ gesprek oor kwessies wat met verkragting, seksuele teistering en geslagsgebaseerde skade in koshuise verband hou, dringend gevoer moet word by alle universiteite en in die samelewing in sy geheel. Sy is ook van mening dat die debat haar emosioneel uitgeput het, veral wanneer sake doelbewus verkeerdelik in die hoofstroommedia en op sosiale media verdraai word.” Sy het bevestig dat sy voorbereid is vir die universiteit om die voorval, wat op 30 Oktober plaasgevind het, ten volle te ondersoek. Die ondersoek word onmiddellik van stapel gestuur en sal spoedig afgehandel word. “Ek het me. Nomboniso Gasa aangestel om te bepaal of daar enige tekortkominge was aan die kant van die universiteit se strukture en beamptes in hul reaksie op die klag. Me. Gasa is welbekend vir haar werk in geslag, politiek en kultuur, en sy het ingestem om ŉ onafhanklike ondersoek te doen namens die universiteit,” het Habib bygevoeg. Gasa moet onder andere ook aanbevelings maak om seker te maak dat die universiteit se strukture reaktief is en oor maatreëls wat nog nie in plek is nie. Sy sal binne die volgende 72 uur persoonlik ŉ verslag aan Habib beskikbaar maak. “Ek versoek dat alle studente en personeellede met me. Gasa saamwerk wat betref hierdie ondersoek en om hulself beskikbaar te maak en enige inligting te verskaf wat sy moontlik vereis. Die personeel en studente word daaraan herinner om nie enige poging aan te wend om die betrokke partye in hierdie stadium te kontak nie, om hul privaatheid te respekteer.” Habib het onderneem om die inligting van die verslag bekend te maak sodra dit beskikbaar is.